മൂവാറ്റുപുഴയാറില് ജലനിരപ്പ് താഴ്ന്നു തീരത്തിനു നേരിയ ആശ്വാസം മൂവാറ്റുപുഴ: മൂവാറ്റുപുഴയാറില് ജലനിരപ്പ് താഴ്ന്നത് തീരദേശവാസികള്ക്ക് ആശ്വാസമായി. കഴിഞ്ഞ കുറച്ചു ദിവസങ്ങളായി തോരാതെ പെയ്തുകൊണ്ടിരുന്ന മഴയ്ക്ക് ഇന്നലെ ശമനമായതോടെയാണ് ജലനിരപ്പ് താഴ്ന്നത്. മലങ്കര ഡാമിന്റെ എല്ലാം ഷട്ടറും ഭാഗികമായി താഴ്ത്തിയതും ജലനിരപ്പ് താഴാന് സഹായകരമായി. ശനിയാഴ്ച മലങ്കര ഡാമിന്റെ എല്ലാ ഷട്ടറുകളും ഉയര്ത്തിയിരുന്നു. എന്നാല് ഇന്നലെ ഉച്ചയോടെ ഡാമിന്റെ എല്ലാ ഷട്ടറുകളും 100 സെന്റീ മീറ്ററിലേക്ക് താഴ്ത്തി. ഡാമിന്റെ വൃഷ്ടിപ്രദേശത്ത് മഴ കുറഞ്ഞതും മറ്റും താഴ്ത്താന് കാരണമായിരുന്നു. തോരാതെ പെയ്യുന്ന കനത്ത മഴ ശനിയാഴ്ച പലയിടങ്ങളിലും ദുരിതം വിതച്ചിരുന്നു. ഇതോടെ ഗസ്റ്റ് ഹൗസില് മാത്യു കുഴല്നാടന് എംഎല്എയുടെ നേതൃത്വത്തില് കണ്ട്രോള് റൂം തുറന്നു. രാത്രി വൈകിയും ഉന്നത ഉദ്യോഗസ്ഥരും വാര്ഡുകളിലെ ജനപ്രതിനിധികളുമായൊക്കെ ബന്ധപ്പെട്ട് എംഎല്എ മുന് കരുതലുകള് തയാറാക്കി. ശനിയാഴ്ച രാത്രിതന്നെ ദുരിതത്തിലായ പ്രദേശങ്ങളില് മാത്യു കുഴല്നാടന് എംഎല്എ, ജില്ലാ പഞ്ചായത്ത് പ്രസിഡന്റ് ഉല്ലാസ് തോമസ്, ജില്ലാ കളക്ടര് ജാഫര് മാലിക്ക്, നഗരസഭാധ്യക്ഷന് പി.പി. എല്ദോസ്, സ്ഥിരംസമിതി അധ്യക്ഷന് അബ്ദുല് സലാം എന്നിവര് സന്ദര്ശനം നടത്തി. ഇന്നലെ പുലര്ച്ചെ തന്നെ നഗരത്തിലെ താഴ്ന്ന പ്രദേശങ്ങളായ ഇലാഹിയ നഗര്, കൊച്ചങ്ങാടി, ചന്ത കടവ്, പെരുമറ്റം, തൃക്ക എന്നിവിടങ്ങളില് എംഎല്എ നേരിട്ടെത്തി ആവശ്യമായ ക്രമീകരണങ്ങള് നടത്തി. ദുരന്തനിവാരണ സേനയുടെ പ്രത്യേക ദൗത്യസംഘം ഇപ്പോഴും മൂവാറ്റുപുഴയില് ക്യാന്പ് ചെയ്യുന്നുണ്ട്.